ΓΡΑΠΤΗ ΕΡΩΤΗΣΗ P-3880/98

υποβολή: Patricia McKenna (V) προς την Επιτροπή

(11 Δεκεμβρίου 1998)

Θέμα: Συναντήσεις της Ομάδας Bilderberg

Δύναται η Επιτροπή να εξηγήσει σαφέστερα την απάντησή της στην ερώτηση H-933/98(1) που υπέβαλα, απάντηση στην οποία εμμένει ότι οι μετέχοντες παρευρίσκονται στην Ομάδα Bilderberg "ως ιδιώτες" ενώ όλα αποδεικνύουν ότι οι εν λόγω συναντήσεις πόρρω απέχουν του να είναι αμιγείς συναντήσεις ιδιωτών;

Εάν όντως είναι συναντήσεις ιδιωτών, γιατί τις αναγγέλλει η Επιτροπή στα ανακοινωθέντα τύπου της τα οποία δημοσιοποιούνται από το Reuters; Θα ανήγγελλε ότι ένας επίτροπος παρακολουθεί ένα συνέδριο με θέμα τη συλλογή γραμματοσήμων, εάν αυτό ήταν το χόμπυ του ή της επιτρόπου;

Και για ποίον λόγο συμβαίνει οι επίτροποι που παρευρίσκονται στις συνεδριάσεις να έχουν την τάση να είναι σχετικοί με τα θέματα στην ημερήσια διάταξη - ο επίτροπος van den Broek για τη διεύρυνση, την πρώην Γιουγκοσλαβία και την Τουρκία, η επίτροπος Bjerregaard για την παγκόσμια διακυβέρνηση (καλύπτει τα θέματα κλίματος), ο επίτροπος Monti για την ευρωπαϊκή οικονομία (εσωτερική αγορά) ή ο επίτροπος Brittan για την αγορά ΕΕ-ΗΠΑ;

Και εντελώς προσφάτως στο Turnberry ο υπουργός George Robertson αφίχθη με στρατιωτικό ελικόπτερο, διότι ήταν σαφές ότι ήταν παρών υπό επίσημη ιδιότητα, όπως ακριβώς συνέβη κατά το παρελθόν με τον πρωθυπουργό Blair και τον τότε υπουργό Kenneth Clark, ο οποίος τώρα είναι μέλος της οργανωτικής επιτροπής. Αναμένει πράγματι η Επιτροπή ότι οι βουλευτές του Κοινοβουλίου θα δεχθούν ότι Βρετανοί υπουργοί παρευρίσκονται στις εν λόγω συνεδριάσεις υπό την επίσημη ιδιότητά τους ενώ οι επίτροποι παρευρίσκονται στις αυτές συνεδριάσεις ως ιδιώτες;

Και γιατί η αστυνομία θα απέκλειε και ακόμη θα συνελάμβανε και θα απήγγελλε κατηγορία κατά δημοσιογράφων που φέρουν δελτίο δημοσιογράφου εάν οι εν λόγω συναντήσεις ήσαν αληθώς ιδιωτικές συναντήσεις; Εάν ήσαν πράγματι ιδιωτικές, θα αποτελούσε ευθύνη των διοργανωτών να ελέγχουν την πρόσβαση δημοσιογράφων στις συναντήσεις, η δε αστυνομία θα διενεργούσε απλώς ελέγχους ασφαλείας για να περιφρουρεί την ασφάλεια των συμμετεχόντων.

Δεδομένου ότι όσοι έχουν χρηματίσει επίτροποι συνεχίζουν να έχουν δικαιώματα που απορρέουν από την Ευρωπαϊκή Ένωση αλλά και καθήκοντα προς αυτήν, ασφαλώς και επιβάλλεται να απαντήσουν ερωτήσεις με θέμα αυτές τις συναντήσεις, εάν η Επιτροπή επιλέξει να τους ερωτήσει. Προτίθεται τώρα η Επιτροπή να αναλάβει να ερωτήσει όλους τους εν ζωή πρώην επιτρόπους εάν παρευρέθηκαν σε αυτές και άλλες παρόμοιες συναντήσεις στη διάρκεια της περιόδου κατά την οποία ήσαν επίτροποι;

Απάντηση του κ. Santer εξ ονόματος της Επιτροπής

(19 Ιανουαρίου 1999)

Η απάντηση της Επιτροπής, σύμφωνα με την οποία τα μέλη της που παρευρέθηκαν στις συνεδριάσεις της ομάδας Bilderberg εκφράσθηκαν προσωπικά, σημαίνει ότι δεν εκπροσωπούσαν την Επιτροπή, ότι δεν παρενέβησαν ως μέλη του Σώματος και ότι, ως εκ τούτου, οι παρεμβάσεις τους δεν δεσμεύουν την Επιτροπή. Φυσικά, αν τα συγκεκριμένα μέλη, εκλήθησαν να συμμετάσχουν στις συνεδριάσεις αυτές, αυτό οφείλεται σε μεγάλο βαθμό στο καθήκον που ασκούν. Η Επιτροπή κρίνει ότι είναι σημαντικό να μπορούν να εκφρασθούν τα μέλη της επί θεμάτων σχετικών με τη δράση της Κοινότητας, ιδίως με ανταλλαγές απόψεων σε διεθνή φόρουμ, χωρίς ωστόσο η συμμετοχή τους σε αυτού του είδους τις συνεδριάσεις να δεσμεύει την Επιτροπή.

(1) Συζητήσεις του Ευρωπαϊκού Κοινοβουλίου (Νοέμβριος 1998).